b'\n_START_ARTICLE_\nMygdonia\n_START_PARAGRAPH_\nMygdonia (m.kreik. \xce\x9c\xcf\x85\xce\xb3\xce\xb4\xce\xbf\xce\xbd\xce\xaf\xce\xb1) oli antiikin aikainen alue ja my\xc3\xb6hempi Makedonian valtakunnan osa. Se sijaitsi pohjoisessa Kreikassa Chalkidik\xc3\xadna nykyisin tunnetun niemimaan juuressa sen luoteis- ja pohjoispuolella.\n_START_SECTION_\nMaantiede\n_START_PARAGRAPH_\nMygdonia k\xc3\xa4sitti tasankoalueen Thermainlahden pohjukassa l\xc3\xa4nnest\xc3\xa4 Aksios-joelta it\xc3\xa4\xc3\xa4n Bolbe-j\xc3\xa4rvelle saakka. Alueen vanhastaan keskeinen kaupunki oli Therme, jonka paikalla hellenistiselt\xc3\xa4 kaudella l\xc3\xa4htien sijaitsi Thessalonike. Mygdonian pohjoispuolella sijaitsi Krestonia, koillispuolella Bisaltia ja l\xc3\xa4nsipuolella Bottiaia. Alueen etel\xc3\xa4puolella sijaitsivat Anthemus sek\xc3\xa4 Khalkidiken alue, josta koko Chalkidik\xc3\xadn niemimaa my\xc3\xb6hemmin on saanut nimens\xc3\xa4. Mygdonian rannikkoalue tunnettiin nimell\xc3\xa4 Amfaksitis.\n_START_SECTION_\nHistoria\n_START_PARAGRAPH_\nKreikkalaisessa mytologiassa Mygdonia sai nimens\xc3\xa4 Mygdonista, Areen pojasta. Mygdoniaa asutti alun perin mygdonien (Mygdones, \xce\x9c\xcf\x8d\xce\xb3\xce\xb4\xce\xbf\xce\xbd\xce\xb5\xcf\x82) heimo, jotka olivat traakialaisia. Alueen polikset olivat kreikkalaisten siirtokuntinaan noin 600\xe2\x80\x93400-luvuilla eaa. perustamia. Makedonia valloitti alueen my\xc3\xb6hemmin, mutta se s\xc3\xa4ilytti silti entisen nimens\xc3\xa4. Alue oli Makedonian hallussa viimeist\xc3\xa4\xc3\xa4n Perdikkas II:n aikana noin 432 eaa._NEWLINE_Thessaloniken kaupungin perusti alueelle Makedonian kuningas Kassandros hellenistisen kauden alussa vuonna 316 eaa. Tuolloin asukkaat suurimmasta osasta alueen vanhoista kaupungeista oletettavasti siirrettiin uuteen kaupunkiin._NEWLINE_Alueesta on ottanut nimens\xc3\xa4 samalla seudulla sijaitseva Orai\xc3\xb3kastron kunnan osa Mygdon\xc3\xadan kunnallisyksikk\xc3\xb6, entinen itsen\xc3\xa4inen kunta.'